Bulltofta flyveplads
Bulltofta flyveplads (svensk navn: Bulltofta flygplats  var fra 1923 til 1972 den største flyveplads for Malmø, indtil den blev erstattet af Malmö Sturup flygplats. Det tidigere flyvepladsområde, i dag kaldet Bulltoftafältet, består af en stor park og et erhvervs- og boligområde.

Historie

Bulltofta flyveplads blev anlagt på Kronprinsens husarregements eksercerplads og blev indviet i september 1923, to år før åbningen af Københavns Lufthavn i Kastrup. Da der blev oprettet ruteflyvninger i 1924, var ruten København-Malmø verdens korteste internationale flyrute. I løbet af 1930'erne blev flyvepladsen en central del af det europæiske rutenet med ruter til bl.a. England, Frankrig og Nederlandene. 

I 1936 indtraf en alvorlig flyulykke, da en Fokker F.XXII kort efter start fra Bulltofta mistede tre ud af fire motorer og styrtede ned i et hus. 12 af de 13 ombordværende blev kvæstet og én, muligvis to, omkom ved ulykken. Flyet var på ruten fra Stockholm til Amsterdam med mellemlandinger i Malmø og København. Der foreligger en dansk dokumentaroptagelse af vraget i filmen Flyvekatastrofen i Malmø fra 1936.

Under 2. verdenskrig blev det svenske flyvevåbens flyflotille F 10 overført til Bulltofta. Fra juli 1943 til maj 1945 nødlandede 29 B-17 Flying Fortress og 33 B-24 bombefly ved flyvepladsen, og der blev oprettet en interneringslejr for de amerikanske flyvere. Efter krigen blev flyvepladsen igen civil, og F 10 flyttede til Ängelholm. 

I 1952 fik Bulltofta asfaltbaner, og chartertrafiken med jetfly blev vigtig. Støjen fra jetflyene var dog for kraftig, ligesom den øgede trafikmængde krævede mere plads, end hvad der var til rådighed i Bulltofta, så i december 1972 blev flyvepladsen nedlagt og trafikken flyttet til Sturup. Kort forinden lukningen blev Bulltofta rammen om den første flykapring i Sverige, da kroatiske højreradikale tilknyttet Ustaše kaprede et svensk fly mellem Göteborg og Stockholm og tvang det til landing i Bulltofta og stillede krav om frigivelse af fængslede Ustaše-terrorister.

Der er i dag bevaret den tidligere passagerterminal og kontroltårn, og der findes i området fortsat enkelte hangarer og radarinstallationer, men ellers er området i dag beboelsesområde.

Galleri

Referencer

Eksterne henvisninger

Ophørt i 1972
Malmøs historie
Transport i Malmø
Kirseberg
Lufthavne i Sverige
Nedlagte lufthavne
Etableret i 1923